Document ID: 32008D0636

РЕШЕНИЕ НА КОМИСИЯТА
от 22 юли 2008 година
за съставяне на списък на трети страни, от които държавите-членки разрешават внос на яйцеклетки и ембриони от животни от рода на свинете
(нотифицирано под номер C(2008) 3671)
(текст от значение за ЕИП)
(2008/636/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1), и по-специално уводното изречение и член 17, параграф 3, буква а), и член 28 от нея,
като има предвид че:
(1)
В Директива 92/65/ЕИО се определят ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, цитирани там. В нея също така се предвижда съставянето на списък на онези трети страни или на части от трети страни, които са в състояние да предоставят гаранции, еквивалентни на гаранциите, предвидени там, и от които държавите-членки могат да внасят сперма, яйцеклетки и ембриони от животни от рода на свинете.
(2)
В част III от приложението към Решение 94/63/ЕО на Комисията от 31 януари 1994 г. относно изготвянето на списък на трети страни, от които държавите-членки разрешават внос на сперма, яйцеклетки и ембриони от овце и кози, както и на яйцеклетки и ембриони от свине (2) се съставя списък на трети страни, от които държавите-членки разрешават внос на яйцеклетки и ембриони на свине, както и на трети страни, от които се разрешава внос на сперма от животни от рода на свинете, в съответствие с Решение 2002/613/ЕО на Комисията от 19 юли 2002 г. относно определяне на условията за внос на сперма от домашни животни от рода на свинете (3).
(3)
Решение 94/63/ЕО е изменяно няколко пъти, за да вземе предвид новите научни и технически разработки. Понастоящем то се прилага за сперма, яйцеклетки и ембриони от овце и кози, както и за яйцеклетки и ембриони от свине.
(4)
Комисията има намерение да предвиди в отделен акт ветеринарно-санитарните условия, приложими за вноса в Общността на сперма, яйцеклетки и ембриони от овце и кози, в това число и списък от трети страни, от които държавите-членки разрешават внос на тези стоки.
(5)
В Решение 2002/613/ЕО се съставя списък на трети страни, от които държавите-членки разрешават внос на сперма от животни от рода на свинете. Посоченият списък е съставен въз основа на ветеринарно-санитарните условия в третите страни, от които държавите-членки разрешават внос на живи прасета. Тъй като няма научно доказателство, според което по отношение на основни екзотични заразни болести рисковете, породени от здравословното състояние на женския и мъжкия донор от рода на свинете, биха могли да бъдат намалени чрез лечение на ембриона, целесъобразно и в интерес на последователността и съгласуваността на общностното законодателство е да се упомене посоченият списък в настоящото решение при съставянето на списък на трети страни, от които държавите-членки разрешават внос на яйцеклетки и ембриони от този животински вид.
(6)
С оглед на по-голяма яснота на общностното законодателство целесъобразно е да се отмени Решение 94/63/ЕО.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки разрешават внос на яйцеклетки и ембриони на животни от рода на свинете от трети страни, от които се разрешава внос на сперма от животни от рода на свинете, в съответствие с член 1 от Решение 2002/613/ЕО.
Член 2
Решение 94/63/ЕО се отменя.
Член 3
Настоящото решение се прилага, считано от 1 септември 2008 година.
Член 4
Адресати на настоящото решение са държавите-членки.
Съставено в Брюксел на 22 юли 2008 година.

Labels: 0
3
5
6